**BESZÁMOLÓ**

**WJCC 2019. junior fiú csapat**

Fő gondolatként:

Edzőként elégedett vagyok a csapat teljesítményével, versenyre való felkészülésével, hozzáállásával. Mind erőnlétben, mind stratégiában, mind koncentrációban a fiúk a maximumot nyújtották. Első világversenyén szerepelt csapatunk ebben a felállásában. Lőrinc korábban szerepelt VB-n, azonban most skip szerepben először játszott.

* A csapategység tökéletes volt, mindig mindenben segítették, támogatták egymást, a széthúzás, vita legapróbb jele sem merült fel.
* Minden meccshez úgy álltak hozzá, hogy győzni akarnak, egy ellenféltől sem ijedtek meg (legjobb példa erre az oroszok), mindenkit tiszteltek, de nyerni akartak.
* Ezzel a tizedik hellyel értük el, a legjobb még nem nyolcad döntőt érő helyezést és egyben (bár ezt ugye nem díjazzák, de technikában mégis jelentős) miénk lett a legjobb draw átlag az egész mezőnyben.

Felkészülés (ami meghatározza a várható/elvárható teljesítményt):

* Ebben az évben a szövetség szakított a korábbi gyakorlattal és a kvalifikációs versenyt megnyerő csapat képviselhette az országot a VB-n. Véleményem szerint ez a döntés erősen elősegítette a felkészülést, hiszen a játékosok közötti egység, összhang már megvolt, arra már nem kellett külön hangsúlyt fektetni.
* Azonban a kvalifikációs verseny késői időpontja teljes egészében determinálta a felkészülés lehetőségeit. Az idő rövidsége miatt csak egyetlen külföldi versenyre tudott elmenni a csapat és kizárólag oda, ahol még volt szabad nevezési lehetőség a késői nevezés miatt. (Az már csak a szerencsén múlott, hogy ez pont a hamburgi verseny volt – amit a fiúk meg is nyertek –, ahol egyrészt az ő korosztályuk játszott, másrész az egy hétvége alatti kilenc meccs a VB terhelést is tudta egy kissé modellezni.)
* Felkészülés szempontjából sokkal szerencsésebb lenne, ha a jövő évi junior VB-re a tavaszi junior OB kvalifikálna (mint a felnőtteknél). Mint látható volt, a plusz kvalifikációs verseny beiktatása semmilyen hatással nem volt az eredményre, csak a felkészülési időt csökkentette le drasztikusan kiutazás előtt. Nem volt szerencsés. Szakmai szempontból sokkal hatékonyabb felkészülést lehetne folytatni, ha megfelelő mennyiségű idő áll rendelkezésre és ezáltal eredményesebb szereplést lehetne nyújtani/elvárni. (Arról már nem is beszélve, hogy decemberben nagyon sok előre lefoglalt edzés időpontunk maradt el az akkor megrendezett vegyes páros OB és egyéb rendezvények miatt).
* Megfelelő felkészülési idő esetén anyagi oldalról is jobban lehetne menedzselni a csapatot. Több idő lenne támogatókat találni (két hónap sajnos semmire nem volt elég). A Szövetség a szállást és a kiutazást támogatta, melyet köszönettel vettünk, azonban a felkészülés teljes anyagi terhe a szülőkre hárult, ami jelentős kiadás volt a családok számára.

A versenyről és teljesítményekről:

* Nekem edzőként és a csapat nagyobb részének (ötből három fiúnak) ez volt az első junior VB szereplésünk. Nagyon sok mindent megoldottunk szívből és lelkesedésből, de néha észrevehető volt a tapasztalat hiánya (külön köszönet Kiss Zsoltnak, aki tudásával és rutinjával személyesen segítette csapatunkat).
* Az öt fiúból három csak 16 éves, még 5 évük van junior korcsoportban. Ha a jövőben megfelelően tudjuk menedzselni őket, abból nagyon komoly eredmények születhetnek.
* A sorsolás nem kedvezett nekünk (talán még két ilyen csapat volt, akik hasonlóan terhelő sorsolást kaptak), az egymást követő három reggeli meccs (ami azokon a napokon hajnali öt órás kelést jelentett) és a harmadik reggeli meccs délutánján volt még egy mérkőzésünk (az egyetlen két meccses napunk pont az volt) az addig veretlen orosz válogatott ellen. A fiúk zokszó nélkül vették az akadályokat (de kívülről nézve ez meglátszott a teljesítményükön). Lényegében az összes nap közbeni meccsünket megnyertük, a vereségeinket a reggeli és az esti időpontban szenvedtük el.
* A vesztett meccsek is csak 1-2 ponttal mentek el, nagy csaták közben. Eközben is kimagasló játéktudást mutattak a fiúk.
* Nagyon jó (nem csak a csapatunkat érintő) meccseket nézhettünk, sokat tudtunk tanulni ezekből. Az tisztán látszik, hogy a nőkkel ellentétben a férfiaknál már ebben a korosztályban is nagyon erős csapatok vannak, egy-két csapat kivételével szinte homogén a mezőny. Az eddigi „gyengébb” csapatok is nagyon sokat fejlődtek, mindenkivel számolni kell, bárki lehet potenciális győztes (mint ahogy a torna elején szerintem senki nem fogadott volna egy olasz-új zélandi döntőre).
* A fiúknak gyűjteni kell a nemzetközi tapasztalatokat, különben elmegy mellettünk a nemzetközi mezőny. El kellene indulniuk olyan versenyeken, ahol legalább ilyen tudású és felkészülésű csapatokkal tudnak játszani, mint akik a VB-n is szerepeltek (pl. egy EJCT verseny, vagy egy Kolibri kupa). Ehhez azonban plusz forrásokra van szükség.